KIRJALLINEN KYSYMYS E-0082/99

esittäjä(t): Anita Pollack (PSE) komissiolle

(27. tammikuuta 1999)

Aihe: Pakettimatkadirektiivi

Aikooko komissio kannattaa vaatimusta tiukemmista suojatoimista, jotta kuluttajat voidaan turvata pakettimatkojen tarjoajien konkurssin varalta? Aikooko komissio ehdottaa pakettimatkadirektiivin muuttamista, jotta kuluttajille voitaisiin antaa lisätietoja ennakkomaksujen turvaamisesta, jotta he voisivat muuttaa va-rauksiaan, jos heidän lomansa vaarantuvat ja jotta voitaisiin taata, että lomailijat tuodaan kotiin, jos yritys menee konkurssiin?

Komission jäsenen Emma Boninokomission puolesta

antama yhteinen vastaus kirjallisiin kysymyksiinE-4002/98 ja E-0082/99

(15. helmikuuta 1999)

Direktiivin 90/314/ETY 7 artikla, jossa velvoitetaan matkanjärjestäjät tai välittäjät asettamaan maksukyvyttömyyden varalta riittävän vakuuden suoritettujen maksujen palauttamisen ja kuluttajan paluukuljetuksen turvaamiseksi, jättää runsaasti tulkinnanvaraa.

Jäsenvaltiot ovat tämän säännöksen täytäntöönpanossa noudattaneet hyvin erilaisia toimintatapoja. Komissio seuraa täytäntöönpanoa tiiviisti kaikissa jäsenvaltioissa. Jäsenyysvelvoitteiden laiminlyöntiä koskeva menettely on parhaillaan vireillä Italiaa vastaan, sillä siellä ei ole vielä luotu laissa 111/95 säädettyä matkavakuusrahastoa. Samanlainen menettely on vireillä Kreikkaa vastaan, sillä siellä matkustajameriliikenneyhtiöt on kokonaan vapautettu velvoitteesta asettaa vakuus maksukyvyttömyystapauksissa.

On huomattava, että komissio voi käynnistää jäsenyysvelvoitteiden laiminlyöntiä koskevan menettelyn vain silloin, kun direktiivin 7 artiklan saattamiseen osaksi kansallista lainsäädäntöä ja sen soveltamiseen liittyy ilmeisiä puutteita. Näin on asianlaita esimerkiksi silloin, kun täytäntöönpanoon ei ole ryhdytty ollenkaan (kuten Italiassa) tai matkanjärjestäjien tai välittäjien asettama vakuus on selkeästi riittämätön. Vakuusjärjestelmän voidaan tuskin väittää olevan riittämätön, jos puutteita ei ole esiintynyt käytännössä.

Komissio ei ole saanut kuluttajilta tai kuluttajajärjestöiltä Yhdistyneestä kuningaskunnasta tai muistakaan jäsenvaltioista valituksia 7 artiklan täytäntöönpanemiseksi tarkoitettujen jäsenvaltion toimenpiteiden riittämättömyydestä. Tästä voitaneen päätellä, ettei käytännössä ole tähän mennessä esiintynyt vakavia ongelmia.

Komissio seuraa asiaa kuitenkin edelleen tarkkaan. Viimeaikainen kehitys, erityisesti Euroopan yhteisöjen tuomioistuimen asioissa Dillenkofer (C-178/94), VKI v. Österreichische Kreditversicherung (C-364/96) ja Ambry (C-410/96) antamat tuomiot, antavat aiheen uskoa, että joidenkin jäsenvaltioiden valitsemat 7 artiklan täytäntöönpanemiseksi tarkoitetut toimenpiteet eivät ole tuomioistuimen tästä säännöksestä antaman tulkinnan mukaisia. Komissio kutsuu jäsenvaltiot keskustelemaan asiasta vuoden 1999 alussa ja ryhtyy sen jälkeen tarvittaessa lisätoimiin.

Direktiivin 90/314/ETY 4 artiklan 4 kohdassa tarkoitetun julkaistujen hintojen muuttamismahdollisuuden osalta komissio pyytää arvoisaa parlamentin jäsentä ilmoittamaan ne syyt, jotka saivat hänet uskomaan, ettei tätä säännöstä ole Yhdistyneessä kuningaskunnassa pantu asianmukaisesti täytäntöön.